정조 10년
丙午六月初三日辰時。上御誠正閣。大臣備局堂上引見入侍時。領議政鄭存謙。行吏曹判書李命植。行司直金華鎭金魯鎭仁陵君李在協。行禮曹判書鄭一祥。行兵曹判書鄭昌聖。行副司直徐有寧金履素鄭好仁。左參贊徐有慶。右參贊李𡊠。行副司直李柱國。判尹金尙集。行副司直李邦一。左尹徐有大。行副司直洪秀輔。副校理尹翊東。副修撰姜彝正。掌令李太亨。持平韓商新。獻納洪聖淵。正言宋煥德。同副承旨李集斗。記事官金孝建。假注書金祖淳。記事官李崑秀尹行任。以次進伏訖。存謙進前曰。喜雨乍降。日氣頗佳。聖體。若何。上曰。一樣矣。存謙曰。膈氣痰候。果已差復。而寢睡水剌等節。亦如常度否。上曰。膈滯乍減。而寒痰則終不快降耳。存謙曰。茶飮連爲進御乎。上曰。或進。或停耳。存謙曰。昨日又爲親臨加漆云。日日悲疚勞動。其他傷懷之端。觸處皆然。不知之中。受傷必多。伏願節宣保嗇。上以慰殿宮之心。下以副臣民之望焉。古云四時。惟夏難將攝。此蓋極熱之時。則腠理盡開。氣血甚憊。雖平常完健之人。固難調攝。況殿下悲疚勞動。凡幾日矣。則群下之焦慮。當如何哉。殿下聖學高明。見理甚精。寬譬之道。豈待臣等之言。而顧今悠悠萬事。孰有大於殿下之自護自慰也。上曰。頃日入侍。已有所下敎。而予則果然無過慼之事。以他人觀之。可謂不近於人情。而予亦不知何以如此也。殿宮寬慰之道。誠如卿言矣。存謙曰。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。次對爲之。存謙曰。此慶尙左水使柳孝源狀啓也。枚擧梁山兼任機張縣監金潤國牒呈以爲。本郡梨川山。偶然失火。延及於內浦封山標內。火枯中松五株小松四十八株小小松及兒松。數甚夥然。該郡都次知座首色吏及禁火山任等。爲先捉致重棍。放火者嚴飭跟捕。而當該守令。其在重松政之道。事當論罪。而地方官勿罷。旣有事目。不敢直爲請罪。請令廟堂稟處矣。封山失火。自多奸弊。地方官則旣有事目。雖無可論。放火根因。不可不嚴覈懲礪。各別譏詗。期於斯得。以爲如律勘斷之地事。分付。何如。上曰。依爲之。出擧條存謙曰。頃因龜城失火狀啓。該府使論勘一款。姑待本道事狀之來稟處之意。覈奏。分付矣。取見平安前監司鄭一祥狀啓。則當初失火。果自民家。延及官庫。及其發遣營裨。詳細摘奸。則穀物燒燼。別無監色輩作奸之事。前後事實。旣如是則無可罪之端。該府使論罪一款。置之。何如。上曰。依爲之。出擧條存謙曰。知敦寧李性源。刑曹判書兪彦鎬。備堂還差。何如。上曰。依爲之。禮曹判書鄭一祥。一體還差。可也。出擧條存謙曰。各司褒貶。今當依例磨勘矣。昨冬褒貶時。因下敎皆書題目。而名係醫案譯案者。勿論前銜時任。皆參貶坐。無職事而書題目。事近無實。且員額甚多。入啓貶目。太涉繁冗。此後則只任官。書入題目事。因惠民署一提調所奏。有所定奪。觀象監褒貶書等。似當依此例釐正。故敢此仰達矣。上曰。依爲之。出擧條命書榻敎曰。禮曹判書鄭一祥。備堂還差。又命書傳敎曰。發靷時。陪從史官。以翰林中一員進去。注書加出。一員進去。存謙曰。頃因江華留守朴祐源所啓。江都區劃未捧嶺南別會及軍作米一萬一千石。使之限五年輸送之意。覆啓。分付矣。卽見慶尙監司鄭昌順狀啓。則以爲。甲子年間。因江華城役。請得本道軍作米一萬石。別會米一千石。其時本道防啓。則姑待穀物稍優。使之擧行。而近年以來。東北湖西移轉之數。幾爲十萬石。沿邑穀簿減縮。伊時劃給之命。旣爲城役添補之需。則城役之訖。今爲四十餘年。而追提久遠之事。必爲準捧之地。恐非當初劃給之意。又若添餉米每年五百石。作錢輸送。已成恒例。加責萬包之穀。恐未妥當。江都米輸送一款。姑令置之事。請令廟堂。稟旨。分付矣。當初沁都城役時。事役浩大。物役難辦。先爲貸用於本府餉儲。廟堂以嶺南別會軍作等米。筵稟劃給。以充其代。則嶺南遷就未送之穀。卽江都軍餉充代之米。今此道啓之謂以城役添補之需云者。似未悉伊時區劃之本意。且況江都。卽三南畿海通船之地。且稱京師之外庫。政是儲穀之所。臣於年前。已以沁府儲穀之意。有所陳達。而推移貿積。雖不能辦。竝與應儲之軍餉而久作虛簿。旣曰保障重地。則寧容若是疎虞。第嶺沿穀簿。比前不敷。數千包之逐歲運送。其勢雖難。此與年例添餉。條件各異。則當此餉儲枵然之日。豈可不念共濟之義。而本道事勢旣如此。且今年則節序已晩。輸送一款。姑爲安徐。自明年爲始。以三百石。每年因便輸送。則在沁都。有漸次補餉之道。在本道。無一時難辦之慮。下詢曾經道臣而處之。何如。上曰。曾經嶺伯。各陳所見。可也。行禮曹判書李命植曰。江都添餉。每年自嶺南。旣有所送之錢。而近年以來。嶺南荐歉。穀儲亦甚枵然。三百石雖云不多。自是正穀。年年割移。在本道。似有不敷之慮。稍待穀物之有裕。然後始議移轉。恐合事宜矣。行司直金華鎭曰。嶺南穀儲。雖比前減縮。五百包米。何難區劃。但還米與稅穀有異。輸納之際。許多糜費。旣無出處。則恐或有難便之端。而嶺南亦有添餉錢移劃之事。依此例代錢輸送。以爲貿米補餉之地。似好矣。存謙曰。在朝家一視之政。江都軍餉。雖不可不充代。嶺沿事勢。亦不可不軫念。三百包之每年輸送者。實出於酌量多寡。思其可行而然也。以此分付。以爲自明年擧行之地。恐合事宜矣。上曰。依爲之。出擧條命書傳敎曰。發靷時。陪從承旨。以分承旨差出進去。又命書傳敎曰。開金井時。都承旨進去。存謙曰。行吏曹判書李命植。方帶藝文提學。而當此大政之月。職務相妨。兼帶文任。今姑許遞。何如。上曰。依爲之。出擧條上曰。今番禮葬後虞祭。或謂二虞三虞。以柔日過行。四虞五虞至七虞卒哭。以剛日行之云。而丙申年則自再虞至六虞。皆以柔日過行。七虞至卒哭。行於剛日。此與補編所載有異。卿知之乎。存謙曰。臣亦不知伊時之何爲而然矣。令禮判。商考補編。更爲稟處之地。似好矣。命植曰。學諭白處玄。名在罪謫。誤爲付職。朧侗做錯之罪。臣已陳疏自列。仍請其勿施矣。伏承批旨。未有發落。此不可仍置。處玄學諭之職。特爲勿施。何如。上曰。依爲之。出擧條命植曰。白處玄事。其時臺啓以爲處玄爲保安察訪時。借馹騎及借驛卒於澤賊出入之時。澤賊所啓中。保安察訪變通之請。亦出於爲處玄地。請極邊定配矣。卽蒙允兪。其後量移。又因大赦宥還。而尙在未給牒中。渠是關西蟣蝨之徒。姓名不慣。以至付職之境。雖曰有本館之薦狀。居銓地者當爲還送勿施。而矇然付職。莫非臣罪矣。上曰。此事。大司成。大是不察之處也。命書傳敎曰。敦諭承旨。右副承旨進去。命植曰。諸道老職狀本。今皆齊到。已爲啓下。而其中慶尙道狀本中嘉善權顯經。因其子上言。以年九十。今年已爲加資則不當疊授。置之。何如。上曰。依爲之。出擧條命植曰。全羅道老職狀本中李溫等三人。竝以嘉善錄。來於送臣曹成冊。故以嘉義陞付矣。追後移文以爲三人本資是嘉義。當付資憲爲言。敎旨亦爲還送矣。李溫等三人。竝於原單子中。更爲付標。改書正憲敎旨以送。原敎旨爻周。何如。上曰。依爲之。此外諸道。安知無疊授降授之弊。更自本曹。行會諸道。混錯與否。竝與畢分給形止。詳問列邑。卽爲後錄狀聞事。分付。可也。出擧條命植曰。咸鏡道老職狀本中。已爲老職加資。年九十以上七十餘人。拔於原狀本。別錄修成冊。報於本曹。納粟加資年九十以上二十餘人。竝勿論云。而狀啓成冊。竝勿論云矣。毋論老職與納粟。年滿九十人。諸道旣皆修報付秩。而獨北路未蒙一視之恩。必有向隅之歎。分付本道。更爲修正啓聞後。依他道例擧行。何如。上曰。成冊已到者。今日政。一體下批。納粟以下未到者。卽令修啓。到卽下批。可也。出擧條命植曰。洪克浩初仕擬入事。嚮有大臣筵稟。而齋郞姑無見窠。只有順康園守奉官一窠。而此則文窠也。自前或有不可不斯速作窠之事。則例爲推移用之而其後則復爲文窠。別無違式之端。今番亦依此例擧行似好。而差待都政時。區處亦無妨。故敢此仰達。何以爲之乎。上曰。大臣之意。何如。存謙曰。都政不遠。其時區處。似好矣。上曰。然則不必出擧條。都政時爲之。可也。在協曰。臣方帶判義禁。故以本府事有所仰達者矣。伊時夏賊之支屬依律草記。入啓經年。尙今不下。此豈非萬萬憤鬱之事乎。臣等自逆變以來。不欲與共戴一天。而惟其。洩輿憤之萬一者。在於亟施适雲之律。以殄凶種之在世者。而殿下不但不賜乾斷。竝與草記而不下。初旣允許。旋乃靳持。果何事也。固知出於大聖人好生之德。而至於當斷而不斷。使隄防不嚴。王法久屈。則反有傷於國體也。伏願卽下伊時草記。使臣府。卽速擧行焉。存謙曰。此豈可一時留置之事乎。适雲之例。卽萬古所無之法也。有萬古所無之逆。則宜施萬古所無之典。此卽适雲所以用此律。而今日所以請此例也。此豈可一毫持難之事耶。命植好仁一祥等曰。夏賊支屬。豈可一日容置地上。而尙今偃息。是可曰國有法乎。夏賊之逆。卽通萬古所無之逆。何待今日而有所加損哉。在臣子痛恨之心。益覺其如新。今玆判金吾所請。不可不從矣。适雲之律。初旣允許。終又靳持。此何事也。伏乞亟恢乾斷。卽使該府。斯速擧行焉。上曰。此非有一毫顧護之意而然也。大抵當勘而不勘。非法也。不當勘而勘之。亦非法也。初以适雲之例施之。故皆加一等。而繼聞其出繼。故只於當律減等。旣已減等。則到今以不欲見謄傳故紙之一端。又復一體施之。則後弊恐有難言之慮。至於英材則自是應坐之類。而又以臺啓之請鞫問。不得施之應行之律。此非予持難之事。草記則旣已經歲。不知在於何處矣。卿等就座。可也。昌聖曰。大臣旣以褒貶依例擧行事。陳達矣。然則每値都政之月。本曹多有取才等應行節次。亦爲循例擧行乎。上曰。依爲之。出擧條昌聖曰。禁軍之已準朔首久勤。例於都政出六。而卽今額外有已準朔者。時仕亦有已準朔。而額外則今雖不爲隨行。其前已行正領之役。時仕禁軍則以爲。朔數已滿。方爲正領之首。而不肯讓頭於額外。互有稱冤之端。額外之曾經正領者。時仕之正領中。不可不指一定式矣。上曰。御將前日所奏之言。更爲陳達。可也。柱國曰。一內禁軍正領。以前銜人差出。過三十朔。每都目出六事。已有定式矣。以新出身之積滯。前銜過朔數者。移送額外。此皆仕滿之類。如不得次次出六。則不無向隅之歎。雖在額外。次第收用。似好矣。上未有下敎。昌聖曰。今番都政。挾輦把摠。當擬差於堂上窠。而把摠與哨官。每都目輪差。前判書徐有隣。已爲筵奏而姑未出擧條云。事當一番更稟後擧行。或曰陞資出六。不可無朔數之一定云。其言亦似有據矣。御營大將李柱國曰。挾輦把摠。每都目遷轉。已自節目。亦有年數。自昨年爲始。哨官依把摠例。輪回收用。則自在間都目遷轉矣。今若定其朔數。其中不無掣礙之端。依定式。每都目。至相遷轉。恐合事宜矣。上曰。不必別加定式。把摠哨官。輪回間一都目遷轉。可也。出擧條上曰。卿久不入來。頗有泄鬱之事矣。服色等節諸般緊急擧行事務。如有難以草記擧行之端。雖不得請對。自政院微稟爲之。好矣。昌聖起伏承命。上曰。都提擧事誠悶然矣。都監旣無大將。事多瘝曠。元戎之任。豈可如是疎漏耶。以此筵敎。領相傳之。可也。存謙曰。臣日昨送人。使之從近入城。則答以爲姑不敢偃然還次云。而下敎如此。臣謹當傳致矣。昌聖曰。日前魂宮內差備雇軍。已爲釐正。啓下矣。三都監。亦有應立之雇軍。而人夫多少。本無定限。取考前例。則戊申三都監合雇軍六十三名。辛未三都監合雇軍六十二名。壬申三都監合雇軍九十一名。丁丑三都監合雇軍三十六名。丙申三都監合雇軍一百二十一名。今番三都監衛所所報爲八十二名。前後都監。其規不一。方以戊申爲例。而亦不可不一番稟定。故敢此仰達矣。上曰。當該都監提調推考。依戊申年例磨鍊。可也。出擧條存謙曰。笠去虎鬚之後。御前出入。不敢懸玉鷺。向以笠去玉鷺之意。出擧條。分付。而內而將兵之臣。外而藩閫等任。至於坐衙行部之時。笠之懸玉鷺。自可依前勿祛。以此知委。何如。上曰。依爲之。出擧條有大曰。銅龍門。卽宿衛重地。把摠哨官。雖領率鄕軍入直。而該哨敎師。晝則待令。夜則出來。只使鄕軍入直。事甚疎迂。今後以敎師領率。晝夜竝直似好。故敢此仰達矣。上曰。依爲之。出擧條上曰。今番轝士軍。初以三運爲定矣。聞判尹之言。則自通化門至南大門。遠於墓所之距南門云。則遠而一運。近而二運。甚無義。以二運爲之。似好矣。柱國曰。自懿昭墓前路作路則稍間。從舟橋大路而行則甚近。雖二運。足可奉詣墓所矣。太亨等進前曰。請黜置罪人鄭致達妻。亟令王府。夬正典刑。以洩神人之憤。上曰。不允。出擧條措語見上請物故罪人德相。亟施孥籍之典。上曰。不允。出擧條措語見上請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。上曰。不允。出擧條措語見上太亨等曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。上曰。不允。出擧條措語見上請還寢李觀源定配之命。更令王府。設鞫得情。上曰。不允。出擧條措語見上請遲晩後物故罪人啓能。亟施孥籍之典。上曰。不允。出擧條措語見上請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。出擧條措語見上請亟寢煥億島配之命。仍令王府。加刑得情。夬施王章。上曰。不允。出擧條措語見上請正刑罪人福榮。亟令王府。快施孥戮之典。上曰。不允。出擧條措語見上請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。上曰。不允。出擧條措語見上太亨等曰。請大靜縣爲奴罪人金壽賢。依律處斷。上曰。不允。出擧條措語見上請興陽縣爲奴罪人河翼龍。亟令王府。設鞫得情。夬正王法。上曰。不允。出擧條措語見上請物故罪人國榮。亟施孥籍之典。上曰。不允。出擧條措語見上請還寢李魯春絶島安置之命。亟令王府。設鞫嚴問。期於得情。上曰。不允。出擧條措語見上請議藥醫官李廷楫李喜仁尹敬行等。亟令王府。設鞫得正。夬正典刑。上曰。不允。出擧條措語見上請機張縣竄配罪人李東馨。亟令王府。設鞫嚴問。上曰。不允。出擧條措語見上煥德誤隨太亨。起伏於府啓承批之時。集斗曰。傳啓事體何等至重。而正言宋煥德。府啓將始。隨後起伏。揆以臺體。不可無警。推考。何如。上曰。生疎所致。勿推。可也。出擧條樂淵等曰。請大靜縣爲奴罪人金壽賢。更令王府。設鞫嚴問。依律處斷。上曰。不允。出擧條請爲奴罪人河翼龍。亟命王府。設鞫得情。夬正王法。上曰。不允。出擧條請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。出擧條請恒善支屬。亟命散配。時謙兄弟。竝投絶島。以嚴隄防。上曰。不允。出擧條請巨濟府絶島安置罪人朴宗集。亟令王府。拿鞫得情。施以當律。上曰。不允。出擧條請逆賊尙魯。亟施孥戮之典。上曰。不允。出擧條請物故罪人國榮。亟施孥籍之典。上曰。不允。出擧條請還發配所罪人宋迪中。亟令王府。拿來嚴鞫。期於得情。上曰。不允。出擧條請直宿醫官李廷楫李喜仁尹敬行等。亟令王府。設鞫得情。夬正典刑。上曰。不允。出擧條請機張縣竄配罪人李東馨。亟令王府。設鞫得情。上曰。不允。出擧條太亨等曰。今番醫官罔赦之罪。俄已悉陳於啓辭。此不獨臣等之言也。雖婦孺輿儓。莫不欲手刃之。苟使國有三尺。豈容此輩之一刻戴頭於覆載之間乎。原啓中雖未及加律仰請。而區區下懷。竊以爲廷楫等直施常刑。以洩一國臣民之憤。宜矣。有寧曰。醫官事。非獨臣等之言。乃是國人之言。蓋疹候之不用蔘附。卽婦孺之所共知。至於斷乳一款。尤爲渠輩罔赦之罪。雖閭巷微賤之類。未經痘疹之前。曷嘗有斷乳之事。而渠輩以何意見。遽然斷乳。遂成一國臣民窮天之痛恨。思之及此。雖使萬戮此輩。顧何以少洩輿憤乎。今則大小臣民。萬口一辭。咸曰醫官。乃一國之讎也。殿下雖欲曲加庇覆。恐不可得矣。好仁曰。今聞醫官。到處不見容納。逃在三淸洞病幕中。不敢出頭云。於此可見一國共公之憤。殿下若不亟賜處分。人心恐難底定矣。集斗曰。自上若不正罪。則一國之憤。無以少洩。而百姓皆以爲自上若不誅醫官。吾輩會同打殺云云矣。上曰。予亦欲略竄配。一伸公議。而臺啓則以鞫問爲請。在法則當殺。大抵自古殺醫官。甚非好事也。無論某喪。此皆天也。非醫官輩所可容力而然也。予其日謂渠輩曰。此亦天也。豈咎汝輩哉。雖如渠卑賤之輩。旣與之成說則到今。有難追勘。至於停乳。則都緣事勢之巧湊。至於此境。尙何忍提說。命植曰。臺啓未及承批。故臣不敢徑先仰陳。而大抵醫官之罪。不但停乳一事。其診候之不審。用藥之乖宜。臣不敢編爲疏擧。以慼聖心。而見今輿情咈鬱。雖婦孺之微。莫不痛心。咸曰醫官可殺。若使醫官。終至保全之境。則臣民之憤激。有不可言。伏望亟置此輩於法。使輿憤得以少洩焉。有慶曰。聖上以蟣蝨之賤。不必歸罪爲敎。臣民之憤鬱。容有極哉。此輩罔赦之罪。豈可以蟣蝨之賤而容之哉。𡊠曰。今日諸臣。同聲請罪。豈有他哉。擧國臣民之含痛茹恨。無地可籲。則惟在於速誅醫官。以洩輿憤。伏願亟降處分焉。上曰。已諭於諸臣矣。翊東等曰。臣等不勝悲惋之忱。敢此仰達矣。醫官罔赦之罪。俄者兩司論啓。入侍諸臣。齊聲請討。臣不敢復事煩陳。而凡今大小臣民。莫不含冤茹慟。不欲與此輩俱生。此可見擧國同情。亟允少洩輿憤。卽是區區之望也。上曰。俄者諸臣之奏已悉矣。煥德曰。臣賦性昏迷。淸朝耳目之任。初不近似。而賓對有命。大牌儼臨。他不暇顧。章皇出肅。及登筵席。未諳臺體。府啓將奏之際。渾同起伏。至被承宣請推之擧。臣滿心慙恧。無地自容。以此情踪。何敢一刻晏然於臺次乎。請命遞斥臣職。上曰。勿辭。亦勿退待。出擧條履素曰。久擬一陳。至今未果。卽因言端。敢此仰達。今番醫官事。諸臣悉陳其罪狀。而誠萬萬憤惋。臣何敢此時。忍提此事。不顧仰慼聖懷。而此不但擧國同情。且臣方帶藥院。區區痛冤。尤有所自別者矣。雖登筵諸臣。拘於仰慼。猶不敢畢陳憤痛。而外間則以臣耳目聞見言之。婦孺童騃之類。莫不切齒。以處分之尙稽。物情愈激。如不欲生。人心之所同。可以推知。殿下亦嘗俯燭輿情之如此。疏章批旨之間。每以蟣蝨之賤。不必歸罪爲敎。臣民悲憤。尤當如何哉。今番議藥失宜。萬口雷傳。況其多年禁直。主掌保護之任。而竟遭此無涯之痛。今日未審議藥之失。已係罔赦。從前不善調護之罪。益露無餘。以此以彼。罪不容誅。伏願俯就群情。亟賜處分。以洩輿憤焉。臣因此藥院事。又有區區仰達者矣。內局設置。本意至重。而至於今番議藥等節。一無布示。恐不無外間致惑。而疏章之論及提擧者。輒以提調則不知躬檢爲敎。苟使提調不知。則豈不有欠於審愼之道。大違於設置之意耶。臣雖愚迷。亦豈不仰揣鎭物之聖意。而凡有湯劑。其停其進。謄諸朝紙。使擧國共知者。蓋欲其緩急之節。中外皆聞。憂樂之際。臣庶與同。具體重慮遠。固不尋常。而一失此道。其弊無窮。旣往難追。後來宜愼。伏願深留聖意焉。上曰。醫官事。俄已悉諭。藥院事。卿言誠是矣。而但內殿之藥。每自本第製進。不由藥院。故兒少之藥。亦多不由於藥院。此蓋自古已然之事。非獨今日而然也。命退。諸臣以次退出。上曰。判尹兵判進前。尙集昌聖進伏。上曰。轝士軍。以二運爲之。何如。尙集曰。軍丁優足。雖三運。亦有餘丁矣。上曰。精抄數千人。足可充用。餘則竝令赴墓所之役。似好。與轝士大將及都監堂上。商議爲之。治道一節。亦以除役之意。曉諭石隅店以下民人。可也。仍命書傳敎曰。今聞靷路。從舟橋踰大轝峴。則自城門替運所至墓所。反近於城門之距闕門。然則再運足矣。大轝軍。以再運磨鍊事。卽爲分付轝士廳。上曰。兵判今日出去。詳看役處及路勢後入來。留待闕外。而如値日暮則直爲歸家。可矣。上曰。右副承旨入侍。李謙彬入伏。上曰。兵判判尹及同副退去。趙鼎玉。使之待下敎。更爲待令。可也。昌聖等退去。上命行元書傳敎曰。聞卿來住江舍已有日而尙不入城。處義無已過當。元戎重務。卿旣兼管。發巡又在今夜。此時卿豈退處城外。使宿衛瘝曠乎。急於敦召。未暇長語。卿須體予至意。卽卽入城。仍爲登筵。聽予面諭事。遣承旨傳諭于徐判府事。上曰。右承旨入來乎。行元曰。入來矣。命謙彬書傳敎曰。政官牌招開政。又命書傳敎曰。敦諭承旨。右副承旨進去。又命書傳敎曰。禮曹判書鄭一祥許遞。前望單子入之。待下批牌招察任。命退。諸臣以次退出。